Lavur libra en atgna reschia

Linard Bardill - chantautur e scriptur. Dapi bunamain desch onns viva Linard Bardill sco chantautur e scriptur da teater. Il fatg che quai è stà pussaivel per el da realisar bleras ideas, insumma ch' el è stà en cas da persister, dà ad el in bun sentiment.

Linard Bardill nascha l'onn 1956 e crescha si en Tumleastga. EI sa regorda d'in bun temp d'uffanza, al temp da scola però na pensa el betg gugent. Tuttina fa el dal 1977 la matura, e suenter in viadi en las indias sa decida el da studegiar teologia e filosofia. Durant il studi sa deditgescha el or da motivs religius fermamain a la lavur sociala. A la fin dal studi da quai però ina midada radicala al mument che Linard bada ch'el na po betg exprimer sco teolog sias ideas co quai ch'el vul. Suenter mida el dal tuttafatg sia vita per daventar liber scriptur.

Mintgatant cun 400 francs al mais
El cumenza la vita da poet a Turitg nua ch'el viva in tschert temp en cuminanza cun ina prostituada che tegna ad el sur l'aua cun in plat spaghettis cur ch'i na va betg auter.
Lura.entra Shefali Banerjee en sia vita e Linard mida il domicil a Lucerna e pli tard a Parsonz (1988) cun la cumpogna ed il emprim uffant. Dal 1989 fan els midada a Scharans, ussa, cun dus uffants en l'atgna chasa.

Il rumantsch «in mund dapli»
Linard ha bain discurrì da pitschen rumantsch cun la mamma, suenter ch'el ha cumenzà a balbegiar è il mintgadi daventà tudestg cun excepziun da las vacanzas tar la nona en Val Müstair e las chanzuns da Men Rauch. Cun chantar emprenda el puspè rumantsch, ma quai resta la segunda lingua: Ina lingua impurtanta per encleger il Grischun ed ina part da sia vita che Linard na vuless betg emblidar, er sche quella n'ha betg pli l'impurtanza d'avant in per onns. Quella giada ha el fatg ensemen cun Shefali in viadi da stà tras las vals grischunas «cun l'asen pel muond aint» chantond da lieu a lieu chanzuns popularas da Men Rauch, ma er intunaziuns novas cun texts d'Armon Planta, Peider Lansel, Madlaina Stuppan ed auters ed era atgnas chanzuns. In tschert temp sa vesa Linard sco cumbattant ed ambassadur per il rumantsch en terra tudestga. Ussa è il rumantsch er sia cultura daventà in simbol per tut quai che mora sin il mund (e per in che viva en Tumleastga na da quai nagin dubi ch'il rumantsch è per murir). Tuttina chanta el tar mintga concert in quart u in terz da las chanzuns en rumantsch, er sche quai è en Belgia u en Engalterra.

Premi d'art pitschen
L'onn 1989 survegn Linard Bardill nunspetgadamain il premi d'art pitschen da la Germania, ina distincziun surtut per la platta «Lieder verbrannter Dichter». Linard fa reviver cun sias intunaziuns poets tudestgs svanids durant il temp dal faschissem.

Politica e vita privata
La motivaziun ed ils temas per lavurar e per s'engaschar passiunadamain prenda Linard or da sentiments e problems persunals. EI sto esser pertutgà per scriver, saja quai persunalmain u tras insatgi che stat ad el dasper. Enstagl da pudair preparar sco previs in program per l'anniversari dals 700 onns da la Confederaziun (Die Schweiz liegt kurz vorm Nordpol), è Linard stà bloccà emnas a la lunga tras la guerra dal Golf. EI ha ramassà ed intunà poesias cunter la guerra, da Mathias Claudius fin Mascha Kaléko, il resultat e Strampedemi. 

Il palc, in lieu sensual
Linard Bardill è fascinà dal palc sco lieu d'intermediaziun: il palc che è bler pli sensual e bler pli direct ch'il film. EI ha chattà per sai duas pussaivladads da s'exprimer là: la preschentaziun sco chantautur ed il teater. Tenor el è l'intermediaziun directa ed originala l'unica gista, la reproducziun da segund maun è atgnamain da refusar. Ch'el producescha tuttina plattas è ina da las bleras cuntradicziuns. Era en sia vita ils pon ideals vegnir cuntanschids adina be per part.